La Conselleria ignora des del 15 d’abril de 2024 les peticions de l’Ajuntament de Manises sobre les obres del CEIP Joan Fuster
04 de febrer de 2025

· El director general va prometre: "l’agilitzarem el màxim possible perquè al llarg dels pressupostos de l'any 2025 puguem incloure'l i donar resposta a aquesta necessitat"

Manises, 4 de febrer de 2025.- L’Ajuntament de Manises continua esperant algun tipus de resposta per part de la Conselleria d’Educació, Cultura, Universitats i Ocupació a les diferents aportacions de documentació que s’han realitzat des de la Regidoria d’Educació i Infància perquè se solucione la situació en què es troba l’expedient de les obres del CEIP Joan Fuster dins del ‘Pla Edificant’, paralitzat almenys des del 15 d’abril de 2024.

La regidora d’Educació i Infància de l’Ajuntament de Manises, Carmen Moreno, s’ha mostrat preocupada per la situació del CEIP Joan Fuster: "Vull que complisquen el compromís que van adquirir en la visita al centre. Han d’actuar amb molta rapidesa perquè és un col·legi que té molts xiquets i xiquetes amb problemes motors i és prioritari que comencen les obres el més prompte possible".

Des de la Regidoria d’Educació i Infància s’ha enviat una nova sol·licitud d’informació sobre la situació del CEIP Joan Fuster en el ‘Pla Edificant’, mitjançant una missiva que s’ha remés amb data de 30 de gener de 2025, a conseqüència de la falta de resposta. Es tracta d’un centre educatiu que requereix una intervenció profunda per a millorar la seua accessibilitat ja que compta amb molt d’alumnat amb diversitat funcional motora.

En el text es recorda que, en la visita al CEIP Joan Fuster de Manises el 16 d’octubre de 2024, l’actual director general d’Infraestructures Educatives, José María Larena, va adquirir el compromís que la Conselleria s’encarregaria de realitzar les obres de l’escola i que aquestes s’inclourien als Pressupostos de la Generalitat Valenciana de l’any 2025. "L’agilitzarem el màxim possible perquè al llarg dels Pressupostos de l'any 2025 puguem incloure'l i donar resposta a aquesta necessitat", va assegurar Larena respecte a l’execució de l’obra del CEIP Joan Fuster durant la seua visita. No obstant això, aquesta promesa no s’ha complit ja que els Pressupostos de la Comunitat Valenciana estan prorrogats i, per tant, no hi ha una partida destinada a les obres en aquest centre educatiu de Manises.

A més, l’anterior director general d’Infraestructures Educatives, Rafael Valcárcel,  va visitar el 28 de febrer de 2024 el CEIP Joan Fuster, junt amb personal tècnic de la Conselleria mateix, i, ja en aquell moment, va prometre una "solució ràpida" als problemes de caràcter d'urgència que va poder comprovar durant la seua inspecció al centre escolar de Manises, que requereix actuacions immediatament per les necessitats especials de gran part del seu alumnat amb diversitat funcional motora.

Tot i que les obres del CEIP Joan Fuster s'incloïen en el ‘Pla Edificant’ de la Generalitat Valenciana, hui dia, l'Ajuntament de Manises encara no ha rebut la delegació de competències per part de la Conselleria d'Educació, Cultura, Universitats i Ocupació, àrea dirigida pel conseller José Antonio Rovira, per a poder realitzar les actuacions d’urgència. Sense les delegacions corresponents, el consistori no pot actuar en aquest sentit, ja que les competències són de la Conselleria. Tampoc s’han inclòs aquestes obres de millora del CEIP Joan Fuster en cap partida pressupostaria de la Generalitat Valenciana, la qual és competent en executar els treballs.